TIFLOLOŠKI MUZEJ

Augusta Šeone 34

10000 Zagreb

RKP:1038

**OBRAZLOŽENJE GODIŠNJEG IZVJEŠTAJA O IZVRŠENJU FINANCIJSKOG PLANA ZA 2023. GODINU**

Obveza izrade Godišnjeg izvještaja o izvršenju financijskog plana utvrđena je Zakonom o proračunu.

Osnovna svrha navedenog izvještaja je dati informacije o:

* planiranim i ostvarenim prihodima i rashodima, primicima i izdacima tijekom

izvještajnog razdoblja iskazanim prema proračunskim klasifikacijama,

* ostvarenju postavljenih planova i
* uspješnosti ispunjenja postavljenih ciljeva.

S obzirom da je Tiflološki muzej korisnik državnog proračuna, izvještaj je napravljen po novčanom načelu.

Sadržaj Godišnjeg izvještaja o izvršenju financijskog plana čine:

* **Opći dio:**

1. Sažetak Računa prihoda i rashoda i Računa financiranja,
2. Račun prihoda i rashoda, u kojem su prihodi i rashodi iskazani po ekonomskoj

klasifikaciji i izvorima financiranja, a rashodi i po funkcijskoj klasifikaciji,

1. Račun financiranja, u kojem su primici i izdaci iskazani po ekonomskoj

klasifikaciji i izvorima financiranja,

1. Opći dio za korisnike državnog proračuna sadržava prijenos sredstava iz prethodne godine i odnos sredstava u slijedeću godinu,

* **Posebni dio:**

1. izvršenje rashoda i izdataka iskazanih po izvorima financiranja i ekonomskoj

klasifikaciji, raspoređenih u programe koji se sastoje od aktivnosti i projekata,

* **Obrazloženje:**

1. Općeg dijela, odnosno ostvarenja prihoda i primitaka, rashoda i izdataka te

prenesenog manjka odnosno viška financijskog plana,

1. Posebnog dijela, odnosno izvršenja aktivnosti i projekata iz posebnog dijela

financijskog plana s ciljevima koji su ostvareni provedbom programa i

pokazateljima uspješnosti realizacije tih ciljeva,

* **Posebni izvještaji:**

a. Izvještaj o korištenju sredstava fondova Europske unije,

b. Izvještaj o zaduživanju na domaćem i stranom tržištu novca i kapitala,

c. Izvještaj o danim zajmovima i potraživanjima po danim zajmovima,

d. Izvještaj o stanju potraživanja i dospjelih obveza te o stanju potencijalnih obveza

po osnovi sudskih sporova.

1. **OBRAZLOŽENJE OPĆEG DIJELA**

U općem dijelu su prikazani planirani i izvršeni prihodi i rashodi po ekonomskoj i funkcijskoj klasifikciji te prema izvorima financiranja.

Ukupni prihodi za 2023. godinu planirani su u iznosu od 415.953 EUR, a ostvareni u iznosu od 419.214 EUR ili 101% plana.

Ukupni rashodi za 2023. godinu su planirani u iznosu 429.827 EUR, a izvršeni su u iznosu 408.891 EUR ili 95% godišnjeg plana. U strukturi ukupno izvršenih rashoda i izdataka financijskog plana najveći je udio rashoda poslovanja s 97,7%, a udio rashoda za nabavu nefinancijske imovine iznosi 2,3%.

U 2023. godini sredstva su se trošila u skladu s financijskim planom.

Donos sredstava iz prethodne godine iznosi 23.077 EUR, a prijenos sredstava u slijedeću godinu iznosi 33.401 EUR.

Po funkcijskoj klasifikaciji ukupni planirani i izvršeni rashodi pripadaju službi kulture.

1. **OBRAZLOŽENJE POSEBNOG DIJELA**

U posebnom dijelu je prikazano izvršenje financijskog plana rashoda po aktivnostima i po izvorima financiranja, te je u njemu moguće vidjeti kako je plan izvršen po svakom od njih.

Za redovnu djelatnost planirani rashodi iznose 397.387 EUR , a izvršeno je 376.521 EUR, što iznosi 95% izvršenja godišnjeg plana.

Redovna djelatnost je financirana iz izvora 11 – opći prihodi i primici, 31 – vlasititi prihodi , 43 – ostali prihodi i 52 - pomoći.

Za programsku djelatnost planirani rashodi iznose 32.441 EUR, a izvršeno je 32.370 EUR, što iznosi 100% izvršenja godišnjeg plana.

Programska djelatnost je financirana iz izvora 11 – opći prihodi i primici.

Kroz programsku djelatnost provedeni su slijedeći posebni programi:

* Izložba: Nevidljivi portreti
* Nabava Duxbury Braille Translator
* Brajeva abeceda – dotisak
* Mrežni katalog zbirki - prijevod na engleski
* E-publikacije
* Nabava postamenata
* Tisak Zbornika radova: Kultura različitosti
* Restauracija Oftalmološke zbirke
* Preinaka aplikacija virtualnih šetnji s audiovodičem po povremenim izložbama Tiflološkog muzeja
* Tisak legendi na crnom tisku i brajici za cjelinu stalnog postava Ukorak s vremenom
* Pedagoški programi
* Nabava klima uređaja
* Nabava stolice za info pult
* Nabava informatičke opreme
* Tiflološki muzej 1953-2023. -izložba u povodu 70 godišnjie TM i 15 godišnjice novog stalnog postava

Slijede opisni rezultati koji su se postigli provedbom programa odnosno važnijih aktivnosti i projekata unutar navedenih programa:

Izložba: Nevidljivi portreti:

Izložbom Nevidljivi portreti predstavljeni su likovni radovi/portreti autora Krešimira Rajkija crtani u tehnici crteža kemijskom olovkom. Koncept izložbe osmišljen je na način da radovi koji su izloženi nisu bili vidljivi posjetiteljima na prvu, već su ponuđeni njihovi verbalni opisi i reljefni prikazi crteža čime je nas koje vidimo autor potaknuo na doživljaj i percepciju svijeta na način na koji ga doživljava slijepa osoba. Originalni crteži nalazili su se iza paravana čime je uskraćen vizualni doživljaj izvornika, a percepcija svedena na doživljaj dodir i sluha. Izložba je bila otvorena od 18.5. do 18.6.2023. godine.

Nabava Duxbury Braille Translator:

Nabavljen je Duxbury Braille Translator, softver za brajicu pomoću kojeg se vrše prijevodi s crnog na brajev tisak. Prijevodi se izrađuju u okviru vlastitih programa unutar TM te za potrebe vanjskih suradnika.

Brajeva abeceda - dotisak:

Izrađena je brajeva abeceda, didaktički materijal koji se koristi u muzejskim radionicama i za prodaju u muzejskom shopu. Dotisak je izvršen prema postojećoj grafičkoj pripremi.

Mrežni katalog zbirki - prijevod na engleski:

Obavljani su prijevodi tekstova na engleski jezik obuhvaćenih u interaktivno mrežnom katalogu TM. Prijevode je izvršio ovlašteni prevoditelj.

E-publikacije:

Za izdane e-publikacije: Bibliografija časopisa Socijalna misao koji sadrži stručne i popularne članke s područja tiflologije, pedagogije, medicine i dr. srodnih znanosti te e-publikacije Vodič kroz dokumentacijske fondove TM je izvršeno oblikovanje publikacija i lektoriranje tekstova.

Nabava postamenata:

Zbog dotrajalosti i uništenosti postojećih postamenata (izrađeni prije 50 godina) nabavljeni su novi izložbeni postamenti.

Tisak Zbornika radova: Kultura različitosti:

Druga po redu konferencija Kultura različitosti: Podzastupljene i ranjive skupine u kulturnom prostoru za vrijeme i nakon pandemije održala se u Tiflološkome muzeju u Zagrebu od 27. do 29. listopada 2022. godine. Njezinim naslovom željeli smo istaknuti važnost muzeja u pandemijskom i postpandemijskom vremenu u kojemu su muzejski djelatnici na novi način uspjeli održati otvoreni dijalog i interakciju s publikom, a muzeji postali mjesta koja upozoravaju na teškoće osoba s invaliditetom kao i na diskriminaciju, nasilje, siromaštvo, ksenofobiju i ostale aktualne probleme u društvu.

Drugi zbornik radova sadrži 15 stručnih priloga u sklopu četiri tematska bloka: 1. Internetska dostupnost i javni pristupi korisnicima kulturnih sadržaja za vrijeme i nakon pandemije 2. Raznolikost posjetitelja u inkluzivnom muzeju 3. Uloga muzeja u obrazovanju komunikaciji i 4. Pristupačnost za sve. Prilozi u većoj ili manjoj mjeri obuhvaćaju problematiku iz sve četiri tematske cjeline, a osim autora iz Hrvatske svojim su radovima zastupljeni i stručnjaci iz Bosne i Hercegovine i Srbije. Problemi i izazovi s kojima smo se susreli u pandemijskom razdoblju ostavili su duboki trag u muzejskoj profesiji. I u postpandemijskim okolnostima ostaje aktualna diskusija o tome jesu li i u kojoj mjeri muzeji ekskluzivna mjesta, odnosno, uključuju li oni ili isključuju pojedine osobe i društvene skupine. U tom smislu naglašavaju se teze o muzejima kao javnim prostorima koji služe različitim tipovima publike. Prilozi u ovom zborniku obrađuju različite muzejske projekte i aktivnosti čiji je cilj postizanje što veće inkluzivnosti. Diskusije na Konferenciji kao i radovi u ovom zborniku ponudili su barem dio odgovora na ova važna pitanja. Sadržaj Zbornika u službi je razmjene stručnih muzeoloških spoznaja i teorijskih koncepcija o ovoj tematici, a u njemu se ogledaju i dobri primjeri iz muzejske prakse.

Restauracija Oftalmološke zbirke:

U fundusu Tiflološkog muzeja nalazi se Oftalmološka zbirka. Radi se o oftalmološko-optičkim uređajima i pomagalima za dijagnostiku s kraja 19. i početka 20. stoljeća. Dio uređaja i pomagala djelo je poznatih svjetskih izumitelja i proizvođača na području optike i oftalmologije (Carl Zaiss, Richard Förster, Emile Javal i dr.). Zbog vrijednosti Oftalmološke zbirke i s obzirom na sadržaj i specifičnost od 2009. do 2023. godine na predmetima se sustavno obavljaju konzervatorsko-restauratorski radovi. Obavljena je restauracija na predviđenim uređajima.

Preinaka aplikacija virtualnih šetnji s audiovodičem po povremenim izložbama Tiflološkog muzeja

Virtualne izložbe na web stranici Tiflološkog muzeja rađene su u programu koji više nije podržan na internetu te ih je nemoguće pokrenuti i pogledati. U izradi su bile preinake aplikacija virtualnih šetnji s audio vodičem po povremenim izložbama. Nova aplikacija ne koristi Adobe Flash tehnologiju, nego tehnologiju Web GL što podrazumijeva potpunu prilagođenost današnjim web standardima kao i prikaz na smartphone uređajima. Kako tako vrijedan materijal ne bi bio izgubljen potrebno ga je prebaciti u drugi format koji će biti moguće reproducirati i na taj način mu osigurati pristup. Napravljena je preinaka za 11 virtualnih šetnji.

Tisak legendi na crnom tisku i brajici za cjelinu stalnog postava Ukorak s vremenom:

Unutar stalnog postava Tiflološkog muzeja u skladu s novim tehnološkim postignućima realizirana je dopuna i izmjena cjeline Ukorak s vremenom... . Nabavljeni su uređaji i pomagala nove generacije za osobe s oštećenjem vida. Radi se o Brailleovoj pisaćoj napravi, mobitelu, prepoznavaču boja i softverima za računala i mobitele koji olakšavaju slijepim osobama radnje u svakodnevnom životu, osobito čitanje i pisanje. Snimljen je edukativni video film koji prikazuje način upotrebe izloženih pomagala i uređaja za osobe oštećena vida.

Za nove predmete koji su izloženi napravljene su nove legende s opisima predmeta na crnom tisku i na Brailleovoj abecedi.

Pedagoški programi:

Radionica „Stalni postav - element u snaženju i povećanju kvalitete življenja žena oboljelih od karcinoma dojke“:

Održane su tri taktilno-kinestetičke kreativne radionice.

Predavanje s uključenom radionicom Album:

Kao prvi korak prema promjenama i jačanju otpornosti društva na uočena kretanja o porastu Alzheimerove bolesti i drugih oblika demencija potrebno je saznati što je moguće više o ovoj bolesti. Održana su predviđena dva predavanja. Programom su realizirani ciljevi programa, a to su: upoznati kolege muzealce s karakteristikama, oblicima bolesti, upoznati ih s radom Hrvatske udruge za Alzheimerovu bolest, kolege muzejski stručnjaci upoznati su s mogućim načinom rada s ovom potencijalnom publikom.

Festival znanosti i znanstveni piknik

U okviru Festivala znanosti 23. – 29. 4. 2023. g. u Tehničkom muzeju NT održane su 3 radionice (Kako pisati brajicom, „Quipu sistem“ – Naučimo brojeve, Što se nalazi u kutiji?).

Na Znanstvenom pikniku,u Gornjoj Stubici, 6.i 7.10.2023. g., održane su tri cjelodnevne tematske radionice.

Nabava klima uređaja:

Zbog neispravnosti jednog klima uređaja zamjenjen je novim. Klima uređaj je postavljen na 1. katu hodnika uredskog djela muzeja koja će ujedno hladiti i server sobu.

Nabava stolice za info pult:

Program kupnje stolice za info pult odnosno opreme neophodne za rad riješen je zamjenom oštećene i dotrajale stolice novom.

Nabava informatičke opreme:

Za plan informatizacije u muzeju napravljen je popis informatičke opreme koju je bilo potrebno zamijeniti zbog tehnološkog vijeka zastarijevanja. Obnova opreme koju je bilo potrebno zamijeniti radi povećanja funkcionalnosti rada je izvršena prema planu.

Tiflološki muzej 1953-2023. - izložba u povodu 70 godišnjie TM i 15 godišnjice novog stalnog postava:

Izložba „Iskoraci - 70 godina Tiflološkog muzeja“ otvorena je 12. prosinca 2023. Izložbom se naglašavaju iskoraci, odnosno raznolikost djelovanja Tiflološkog muzeja i njegovo sazrijevanje. Izložbom smo željeli naglasiti ulogu muzeja u podupiranju dijaloga i davanju kreativnih poticaja korisnicima kako bi svojim djelovanjem utjecali na društvenu svijest i propitivali postojeće svjetonazore. Izložbom se naglašava raznolikost programskih aktivnosti muzeja, njegovo sazrijevanje i preobrazba od muzeja snažnog karitativnog djelovanja u muzej jednakih mogućnosti koji potiče promjene u društvu prema osobama s invaliditetom i svim drugim marginaliziranim i obespravljenim skupinama.

Izložba je u središte stavila progresivne programe koji su se provodili tijekom 70 godina te istakla iskorake koji su oblikovali muzej kakav je danas. Neki od njih bili su: prva pokretna izložba (1956. do 1964. g.), osmišljavanje koncepta Taktilne galerije, izdavanje prvog kataloga izložbe prilagođenog slijepim i slabovidnim osobama u Hrvatskoj, postignuća i priznanja poput nominacije muzeja za EMYA - Europski muzej godine 2010., nagrada u okviru Živa Award 2015 za najbolji slavenski muzej, u kategoriji Posvećenost i otvorenost prema posjetiteljima, potom koncipiranje i kontinuirano održavanje edukacije Pristupačnost za sve te međunarodna stručno-znanstvena konferencija Kultura različitosti, suradnja u projektima povećanja pristupačnosti i inkluzivni programi koji promiču ljudska prava. Izložbom se Istodobno obilježilo i 15. godina novog, četvrtog stalnog postava muzeja. Uz izložbu je tiskan katalog i plakat, a napravljena je i elektronska pozivnica te digitalni vizual izložbe za potrebe društvenih mreža i mrežne stranice. Izložba je bila otvorena do 12. veljače 2024. Za sve koji nisu bili u mogućnosti posjetiti izložbu „Iskoraci – 70 godina Tiflološkog muzeja“ u Tiflološkom muzeju izrađena je i virtualna izložba (https://shorturl.at/rtBS6). Također, za sve osobe oštećenog vida uvid u izložbu omogućen je putem audio deskripcije (https://shorturl.at/ruELN), a sve je objavljeno na mrežnim stranicama muzeja.

Stanje novčanih sredstva na računima na početku razdoblja iznosi 43.365 EUR, a na kraju razdoblja iznosi 46.664 EUR.

1. **POSEBNI IZVJEŠTAJI**

* Izvještaj o zaduživanju na domaćem i stranom tržištu novca i kapitala –

muzej se nije zaduživao na domaćem i stranom tržištu kapitala.

* Izvještaj o korištenju sredstava fondova Europske unije –

muzej nije koristio sredstva fonodova Europske unije

* Izvještaj o danim zajmovima i potraživanjima po danim zajmovima –

muzej nije imao danih zajmova

* Izvještaj o stanju potraživanja i dospjelih obveza te o stanju potencijalnih obveza po osnovi sudskih sporova –

muzej nije imao dospjelih i potencijalnih obveza po osnovi sudskih sporova

* Izvještaj o danim jamstvima i plaćanjima po protestiranim jamstvima -

muzej nije davao jamstva i nije imao plaćanja po protestiranim jamstvima.

U Zagrebu, 28.03.2024.

Ravnateljica

Nina Sivec